Tempus īnstat flōridum,

cantus crēscit āvium,

tellūs dat sōlācium.

Eyā!

quālia

sunt amōris gaudia

Hūc usque, mē miseram.

Rem bene cēlāveram

Et amāvī callidē.

Rēs mea tandem patuit,

Nam venter intumuit,

Partus īnstat gravidae.

Hinc māter mē verberat,

Hinc pater improperat,

Ambō tractant asperē.

Sōla domī sedeō,

Ēgredī nōn audeō

Nec inpalam lūdere.

cum foris ēgredior,

Ā cūnctīs īnspicior,

Quasi mōnstrum fuerim.

cum vident hunc uterum,

Alter pulsat alterum,

Silent, dum trānsierim.

Semper pulsant cubitō,

Mē dēsignant digitō,

Ac sī mīrum fēcerim.

Nūtibus mē indicant,

Dignam rogō iūdicant,

Quod semel peccāverim.

Quid percurram singula?

Ego sum in fābulā

Et in ōre omnium.

Ex eō vim patior,

Iam dolōre morior,

Semper sum in lacrimīs.

Hoc dolōrem cumulat,

Quod amīcus exulat

Propter illud paululum.

Ob patris saevitiam

Recessit in Franciam

Ā fīnibus ultimīs.

Sum in trīstitiā

Dē eius absentiā

In dolōris cumulum.